ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1081/98

υποβολή: Jean-Antoine Giansily (UPE) προς την Επιτροπή

(7 Απριλίου 1998)

Θέμα: Πράσινο Βιβλίο "Η πολιτική ανταγωνισμού και οι κάθετοι περιορισμοί" και περιορισμοί ή καταργήσεις απαλλαγών κατά κατηγορίες

Προτίθεται η Ευρωπαϊκή Επιτροπή να δημοσιεύσει ένα Λευκό Βιβλίο ώστε να λάβει υπόψη τους προσανατολισμούς που διατυπώθηκαν μετά το πέρας της Διάσκεψης διαβούλευσης των τομέων που αφορά το Πράσινο Βιβλίο με θέμα "Η πολιτική ανταγωνισμού και οι κάθετοι περιορισμοί" που διοργανώθηκε στις 6 και 7 Οκτωβρίου 1997 από τη ΦΔ IV;

Ποιο είναι το προβλεπόμενο χρονοδιάγραμμα;

Με ποιο τρόπο προτίθεται η Επιτροπή ιδιαίτερα να απαντήσει στις σχεδόν ομόφωνες αντιρρήσεις που προκάλεσε η πρότασή της να καταργηθούν ή να περιορισθούν οι απαλλαγές κατά κατηγορίες που χορηγήθηκαν σε ορισμένες κάθετες συμφωνίες σε συνάρτηση με τα μερίδια αγοράς των ενδιαφερομένων επιχειρήσεων;

Κοινή απάντηση

του κ.Van Miert εξ ονόματος της Επιτροπής

στις γραπτές ερωτήσεις E-1079/98, E-1080/98 και E-1081/98

(8 Μαΐου 1998)

Οι ευρείας κλίμακας διαβουλεύσεις σχετικά με το Πράσινο Βιβλίο για τους κάθετους περιορισμούς στην πολιτική ανταγωνισμού της ΕΕ(1) έληξαν με δημόσια συνεδρίαση στις 6 και 7 Οκτωβρίου 1997. Κατά τη διαδικασία των διαβουλεύσεων, η Επιτροπή έλαβε 227 γραπτές προτάσεις. Η Επιτροπή έχει αναλύσει την τεράστια ποσότητα πληροφοριών που έλαβε στις διαβουλεύσεις. Κατά το τρέχον έτος, έχει υποβληθεί προς έγκριση στην Επιτροπή έγγραφο πολιτικής, το οποίο θα εκθέτει την πρόταση της Επιτροπής για μία νέα πολιτική στον τομέα των κάθετων περιορισμών.

Είναι ακόμη πολύ πρόωρο να σχολιαστεί το πιθανό περιεχόμενο του εν λόγω εγγράφου και, κατά το παρόν στάδιο, η Επιτροπή δεν είναι σε θέση να ενημερώσει το αξιότιμο μέλος αν προβλέπεται η επέκταση των υφιστάμενων κανονισμών απαλλαγής κατά κατηγορία ή αν τυχόν νέα πολιτική θα συνεπάγεται μεγαλύτερη χρήση μεριδίων αγοράς.

Με την έκδοση εγγράφου πολιτικής, θα ξεκινήσουν εργασίες για τυχόν απαιτούμενες νομοθετικές αλλαγές. Η ψήφιση νέας νομοθεσίας στον τομέα των κάθετων περιορισμών θα ακολουθήσει τη συνήθη νομοθετική διαδικασία που περιλαμβάνει ορισμένες διαβουλεύσεις με όργανα, κράτη μέλη και ενδιαφερόμενα μέρη. Η εν λόγω νομοθετική διαδικασία ενδέχεται να διαρκέσει μέχρι τα τέλη του 1999.

(1) COM(96)721 te????.
ΓΡΑΠΤΗ ΕΡΩΤΗΣΗ E-1703/98

υποβολή: Carlos Robles Piquer (PPE) προς την Επιτροπή

(29 Μαΐου 1998)

Θέμα: Ανανέωση του κοινοτικού στόλου αυτοκινήτων

Οι στατιστικές σχετικά με τα κοινοτικά αυτοκίνητα ιδιωτικής χρήσης με πινακίδες παλαιότερες των δέκα ετών προσεγγίζει ήδη ένα ανησυχητικό αριθμό, που ξεπερνά το 25 % του συνόλου των εθνικών όρχων.

Πέρα από τα απολύτως σεβαστά συμφέροντα της κοινοτικής βιομηχανίας αυτοκινήτων, και λαμβάνοντας υπόψη άλλους παράγοντες, όπως η οδική ασφάλεια και η ποιότητα ζωής που είναι δυνατό να επηρεαστούν, δεν χωρά αμφιβολία ότι είναι αναγκαίο να ενθαρρυνθεί η μείωση του αναφερθέντος ποσοστού, το οποίο σε ορισμένα κράτη όπως στην Ελλάδα το ποσοστό αγγίζει το 50,62 %, στη Φιλανδία το 44,15 % και την Ισπανία το 36,29 %.

Εκτιμά η Ευρωπαϊκή Επιτροπή ότι οφείλει να προωθήσει, μέσω συγκεκριμένου στοχοθετημένου προγράμματος, νέες δράσεις οι οποίες να αποσκοπούν στην παροχή κινήτρων για την απόκτηση καινούργιων αυτοκινήτων, γεγονός που θα συνεπαγόταν τη μείωση της αναλογίας των μεταχειρισμένων αυτοκινήτων, παλαιότερων των δέκα ετών, την αύξηση της οδικής ασφάλειας και γενικότερα την βελτίωση της ποιότητας ζωής των ευρωπαίων πολιτών;

Απάντηση του κ.Kinnock εξ ονόματος της Επιτροπής

(24 Ιουνίου 1998)

Η επιτροπή δεν προτίθεται να προτείνει ειδικά μέτρα προκειμένου να μειωθεί συστηματικά ο αριθμός παλαιών οχημάτων σε κυκλοφορία. Ωστόσο, η Επιτροπή θα εφιστούσε την προσοχή του Αξιότιμου Μέλους στην οδηγία 96/96/ΕΚ σχετικά με τον τεχνικό έλεγχο των μηχανοκίνητων οχημάτων και των ρυμουλκουμένων τους(1), η οποία προβλέπει τακτική επιθεώρηση των μηχανοκίνητων οχημάτων όσον αφορά μια ελάχιστη σειρά απαιτήσεων ασφαλείας και περιβαλλοντικών απαιτήσεων που αφορούν ιδιαίτερα το σύστημα πέδησης, τα ελαστικά, τους φακούς και τις εκπομπές.

Η οδηγία αυτή απαιτεί να ελέγχεται περιοδικά, η οδική καταλληλότητα όλων των οχημάτων, συμπεριλαμβανομένων των παλαιών αυτοκινήτων, και, ως εκ τούτου, προωθεί σημαντικά την οδική ασφάλεια.

(1) EE L. 46, 17.2.1997.
ΓΡΑΠΤΗ ΕΡΩΤΗΣΗ E-0666/98

υποβολή: Anita Pollack (PSE) προς την Επιτροπή

(10 Μαρτίου 1998)

Θέμα: Χημικές ουσίες που διαταράσσουν τη λειτουργία του ενδοκρινικού συστήματος

Συμφωνεί η Επιτροπή ότι είναι αναγκαία η ύπαρξη πρότυπων δοκιμασιών διαλογής για τις νέες και τις ήδη υπάρχουσες χημικές ουσίες που διαταράσσουν τη λειτουργία του ενδοκρινικού συστήματος και εάν ναί, ποιά μέτρα έχουν ληφθεί για το σκοπό αυτό σε ευρωπαϊκό ή διεθνές επίπεδο;

Απάντηση της καςBjerregaard εξ ονόματος της Επιτροπής

(12 Μαΐου 1998)

Το ζήτημα των ενδοκρινικών διαταραχών εμπίπτει στο συνολικό πλαίσιο της υφιστάμενης κοινοτικής νομοθεσίες για τις χημικές ουσίες. Το συγκεκριμένο ζήτημα του εντοπισμού ιδιοτήτων πρόκλησης ενδοκρινικών διαταραχών από χημικές ουσίες δεν διαλαμβάνεται ρητά στην σχετική οδηγία 67/548/ΕΟΚ της 27ης Ιουνίου 1967 σχετικά με την σύγκλιση των νομοθετικών, κανονιστικών και διοικητικών διατάξεων που αφορούν την ταξινόμηση, συσκευασία και επισήμανση των επικίνδυνων ουσιών(1), όπως αυτή τροποποιήθηκε. Σε σειρά επιστημονικών συνεδρίων που οργανώθηκαν από τον Οργανισμό Οικονομικής Συνεργασίας και Ανάπτυξης (ΟΟΣΑ), το Γραφείο Προστασίας του Περιβάλλοντος των Ηνωμένων Πολιτειών (USEPA), τα κράτη μέλη της Κοινότητας και την Επιτροπή, συνεστήθη η ανάπτυξη ειδικής στρατηγικής δοκιμών για την ανίχνευση των επιδράσεων ουσιών που εικάζονται ως οι διαθέτουσες ιδιότητες πρόκλησης ενδοκρινικών διαταραχών στον άνθρωπο και στο περιβάλλον. Ως τμήμα της στρατηγικής αυτής, επισημάνθηκε η ανάγκη ανάπτυξης σειράς μαζικών ελέγχων διαλογής (screening).

Πέραν της χρηματοδοτήσεως πολλών ερευνητικών έργων για τις ενδοκρινικές διαταραχές, η Επιτροπή συνεργάζεται, στη φάση αυτή, με άλλες χώρες, σε επίπεδο ΟΟΣΑ, για την χάραξη κοινής στρατηγικής και για τον καθορισμό των στόχων και προτεραιοτήτων σε σχέση με την ανάπτυξη των μεθόδων ελέγχου. Ένα σημαντικό αποτέλεσμα της πρώτης συνεδρίασης ήταν η συναίνεση για το θεωρητικό πλαίσιο διερεύνησης των επιδράσεων που έχουν ουσίες οι οποίες ενδεχομένως προκαλούν ενδοκρινικές διαταραχές. Το πλαίσιο αυτό περιλαμβάνει μαζικούς ελέγχους διαλογής για τον καθορισμό των προτεραιοτήτων και για τον χαρακτηρισμό του μηχανισμού δράσεως. Η προσέγγιση αυτή απαιτεί την ανάπτυξη και τον έλεγχο της καταλληλότητας ειδικών δοκιμών μαζικής διαλογής in vivo και in vitro, καθώς και την εδραίωση και έλεγχο καταλληλότητας των υφισταμένων μεθόδων δοκιμών. Η περαιτέρω δραστηριοποίηση στον τομέα αυτόν θα επιτρέψει την επιλογή των κατάλληλων κριτηρίων για τους μαζικούς ελέγχους διαλογής και την έναρξη των ελέγχων καταλληλότητας.

(1) EE 196, 16.8.1967.
ΓΡΑΠΤΗ ΕΡΩΤΗΣΗ E-1077/98

υποβολή: Patricia McKenna (V) προς την Επιτροπή

(7 Απριλίου 1998)

Θέμα: Μεταφορά ποδηλάτων με τρένα

Η Ευρωπαϊκή Ομοσπονδία Ποδηλάτων (ΕΟΠ) ζήτησε πρόσφατα από την Επιτροπή να αναλάβει την εκπόνηση έκθεσης σχετικά με τη δυνατότητα καθιέρωσης ενός προσοδοφόρου συστήματος για τη μεταφορά ποδηλάτων με τρένα σε ολόκληρη την Ευρώπη.

Η ΕΟΠ καταβάλλει προσπάθειες προκειμένου να διατίθενται ειδικοί χώροι αποθήκευσης των ποδηλάτων σε τρένα που εκτελούν μακρινά δρομολόγια. Στη Γερμανία ορισμένα τρένα που εκτελούν διαδρομές μεταξύ πόλεων έχουν ήδη υιοθετήσει την ιδέα αυτή.

Η ΕΟΠ επισημαίνει ότι είναι εύκολο για τους αυτοκινητιστές να μεταφέρουν τα ποδήλατα στις σχάρες των οχημάτων. Εντούτοις, οι ταξιδιώτες που κάνουν μακρινά ταξίδια και οι οποίοι έχουν πιο ανεπτυγμένη οικολογική συνείδηση - άρα προτιμούν τον σιδηρόδρομο αντί του αυτοκινήτου - συχνά αντιμετωπίζουν πολλές δυσκολίες κατά τη μεταφορά των ποδηλάτων τους με τρένα.

Η ΕΟΠ εκτιμά ότι η Επιτροπή θα πρέπει να εκπονήσει μελέτη που θα αφορά τις δυνατότητες της αγοράς, τα τεχνικά μέτρα και τις συνέπειες στον τουρισμό και την οικονομία των περιφερειών.

Θα εξετάσει η Επιτροπή ευμενώς την πρόταση της ΕΟΠ και θα εκπονήσει σχετική μελέτη; Εάν ναι, πότε αναμένει ότι θα ολοκληρωθεί η εν λόγω μελέτη;

Απάντηση του κ.Kinnock εξ ονόματος της Επιτροπής

(18 Ιουνίου 1998)

Δύο από τα θέματα που τονίζονται στο έγγραφο θέσεων της ευρωπαϊκής ομοσπονδίας ποδηλάτων (ECF) σχετικά με τη μεταφορά ποδηλάτων σε διεθνείς συρμούς είναι το δυναμικό της αγοράς και ο αντίκτυπος στον τουρισμό και την περιφερειακή οικονομία. Η Επιτροπή συμβάλλει στην ανάλυση των θεμάτων αυτών μέσω της ενίσχυσής της κατά τη φάση σχεδιασμού του έργου EuroVelo για τις διεθνείς ποδηλατικές διαδρομές, έργο που διαχειρίζεται η ECF και για το οποίο θα απαιτηθεί εκτίμηση του δυναμικού της αγοράς για ποδηλατικές διαδρομές μεγάλων αποστάσεων καθώς και ο αντίκτυπός τους στον τουρισμό και την περιφερειακή οικονομία. Η φάση σχεδιασμού του έργου EuroVelo προβλέπεται να ολοκληρωθεί στα τέλη του 1998.

Η Επιτροπή διαχειρίζεται επίσης επί του παρόντος ένα έργο ερευνητικής συνεργασίας σχετικά με την προσβασιμότητα των επιβατών βαρέων σιδηροδρομικών συστημάτων (COST 335), αποβλέποντας στην ανάπτυξη ευρωπαϊκών προτύπων για τον σχεδιασμό και τη λειτουργία και εκμετάλλευση συρμών, σταθμών και υπηρεσιών πληροφοριών. Το έργο εστιάζεται μεν στις ανάγκες των ατόμων περιορισμένης κινητικότητας και όχι σε αυτές των ποδηλατών, είναι ωστόσο πιθανό ότι οι ποδηλάτες πρόκειται επίσης να επωφεληθούν από ορισμένα από τα χαρακτηριστικά σχεδιασμού των τρένων που εξετάζονται. Το έργο αυτό προβλέπεται να ολοκληρωθεί στα τέλη του 1999.

Η Επιτροπή δεν εξετάζει πάντως τη διεξαγωγή, στο εγγύς μέλλον, το ενδεχόμενο μελέτης αποδοτικότητας ενός συστήματος μεταφοράς ποδηλάτων σε συρμούς μεγάλων αποστάσεων, δεδομένου ότι τούτο αποτελεί κατά κύριο λόγο θέμα των σιδηροδρομικών επιχειρήσεων και εξαιτίας του γεγονότος ότι οι περιορισμένοι διατιθέμενοι πόροι της Επιτροπής απαιτούνται κατά πρώτο λόγο για έργα υψηλότερης προτεραιότητας.
ΓΡΑΠΤΗ ΕΡΩΤΗΣΗ E-0768/98

υποβολή: Heidi Hautala (V) προς την Επιτροπή

(18 Μαρτίου 1998)

Θέμα: Χειροπρακτική

Η Ευρωπαϊκή Ομοσπονδία Χειροπρακτών συγκροτείται από 16 επιμέρους ενώσεις. Υπό την αιγίδα της εν λόγω ομοσπονδίας λειτουργεί ένα ευρωπαϊκό συμβούλιο για την εκπαίδευση στον τομέα της χειροπρακτικής, το οποίο φέρει την ευθύνη για την παρακολούθηση και την τυποποίηση της εκπαίδευσης στον τομέα αυτόν. Η χειροπρακτική αναγνωρίζεται επισήμως σε ορισμένα κράτη μέλη ως μέθοδος θεραπείας με αποτέλεσμα να καλύπτονται τα έξοδά της από τα εθνικά συστήματα ιατροφαρμακευτικής περίθαλψης των εν λόγω κρατών. Εν τούτοις, η θέση της χειροπρακτικής εξακολουθεί να παραμένει ασαφής στην κοινοτική νομοθεσία παρά το γεγονός ότι, π.χ., ο Παγκόσμιος Οργανισμός Υγείας την αναγνωρίζει επισήμως ως μέθοδο θεραπείας.

Το θέμα της χειροπρακτικής εξετάζεται στην ανακοίνωσή του Κοινοβουλίου του Μαΐου 1997 σχετικά με την εναλλακτική ιατρική. Η ανακοίνωση αυτή καλεί την Επιτροπή να διευκρινίσει τη θέση της και να εξετάσει το ενδεχόμενο της λήψης μέτρων σε κοινοτικό επίπεδο.

Προτίθεται η Επιτροπή να εκπονήσει οδηγία σχετικά με τις προϋποθέσεις για την άσκηση του επαγγέλματός του χειροπράκτη; Έχει εξετάσει και αποσαφηνίσει η Επιτροπή την ειδική θέση που κατέχει η χειροπρακτική εν σχέσει με τις άλλες μεθόδους θεραπείας;

Απάντηση του κ.Monti εξ ονόματος της Επιτροπής

(8 Ιουνίου 1998)

Το πρώτο ερώτημα που θέτει το Αξιότιμο Μέλος του Κοινοβουλίου αναφέρεται στην ελευθερία άσκησης του επαγγέλματος του χειροπράκτη στα κράτη μέλη. Κατά γενικό κανόνα, οι όροι εκπαίδευσης, πρόσβασης και άσκησης μιας επαγγελματικής δραστηριότητας εμπίπτουν στην αρμοδιότητα των κρατών μελών ελλείψει εναρμόνισης σε κοινοτικό επίπεδο. Η άσκηση της δραστηριότητας του χειροπράκτη εντάσσεται, συνεπώς, στο γενικό αυτό πλαίσιο και εμπίπτει στην αρμοδιότητα των κρατών μελών.

Η Επιτροπή, όπως έχει ήδη εξηγήσει στην απάντηση που έδωσε στη γραπτή ερώτηση Ε-317/94 του κ. Κωστόπουλου(1), δεν προβλέπει, μέχρι στιγμής, τη θέσπιση οδηγίας για τη νομοθετική κατοχύρωση της δραστηριότητας του χειροπράκτη στα κράτη μέλη. Πράγματι, η νομοθεσία των κρατών μελών παρουσιάζει σημαντικές αποκλίσεις, δεδομένου ότι σε ορισμένα κράτη μέλη η εφαρμογή θεραπευτικών μεθόδων μπορεί να γίνεται μόνο από ιατρούς ενώ σε άλλα κράτη μέλη αναγνωρίζονται ως θεραπευτικές μέθοδοι και άλλες πρακτικές, μεταξύ των οποίων η χειροπρακτική.

Εξάλλου, σε κοινοτικό επίπεδο, μία ρύθμιση του είδους αυτού προϋποθέτει την έκδοση ομόφωνης απόφασης του Συμβουλίου, σύμφωνα με το άρθρο 57, εδάφιο 2, δεύτερη φράση της συνθήκης ΕΚ.

Όσον αφορά το δεύτερο ερώτημα, το άρθρο 129 της συνθήκης ΕΚ το οποίο εφαρμόζεται στον τομέα της δημόσιας υγείας, παρόλο που προβλέπει την αρμοδιότητα της Κοινότητας στον τομέα της πρόληψης των ασθενειών, δεν προβλέπει την αρμοδιότητα της Κοινότητας όσον αφορά τη θεραπεία τους. Ως εκ τούτου, το ερώτημα που τίθεται εμπίπτει στην αρμοδιότητα των κρατών μελών.

(1) ΕΕ C 376, 30.12.1994.
ΓΡΑΠΤΗ ΕΡΩΤΗΣΗ E-1555/98

υποβολή: Susan Waddington (PSE) προς την Επιτροπή

(19 Μαΐου 1998)

Θέμα: Εναρμόνιση των κανόνων ασφαλείας για ποδήλατα

Έχω παρατηρήσει ότι η εφαρμογή των κανόνων ασφαλείας για ποδήλατα διαφέρουν σημαντικά από ένα κράτος μέλος σε άλλο. Σε ορισμένα κράτη μέλη είναι υποχρεωτικό τα ποδήλατα να είναι εφοδιασμένα με φώτα, πράγμα που θεωρείται ως βασικό εξάρτημα πριν από την πώληση, ενώ σε άλλα κράτη μέλη το μπροστινό φρένο δεν είναι υποχρεωτικό. Σε πολλά κράτη μέλη τα ποδήλατα πωλούνται στην αγορά μάλλον σαν παιγνίδια παρά ως μέσα μεταφοράς.

Δεδομένου ότι η χρήση ποδηλάτων έχει ενθαρρυνθεί ως "φιλικό προς το περιβάλλον" μέσο μεταφοράς και ότι, κατά συνέπεια, ο αριθμός ποδηλάτων που χρησιμοποιούνται στην ΕΕ θα αυξηθεί, τί μέτρα προτίθεται να λάβει η Επιτροπή προκειμένου να υπάρξει εναρμόνιση των κανόνων ασφαλείας των προϊόντων, στο πλαίσιο της αυξανόμενης ενιαίας αγοράς ποδηλάτων, ώστε να καταστεί βέβαιο ότι έχουν εξασφαλιστεί οι ελάχιστοι κανόνες ασφαλείας για τους καταναλωτές σε όλα τα κράτη μέλη;

Απάντηση του κ.Bangemann εξ ονόματος της Επιτροπής

(26 Ιουνίου 1998)

Σε αντίθεση με τον τομέα των δίτροχων ή τρίτροχων μηχανοκίνητων οχημάτων, δεν υπάρχουν κοινοτικές κανονιστικές ρυθμίσεις οι οποίες να αποσκοπούν στην άρση των τεχνικών εμποδίων στις συναλλαγές στον τομέα των ποδηλάτων.

Οι άμεσα ενδιαφερόμενοι επαγγελματικοί κύκλοι εξετάζουν επί του παρόντος κατά πόσον είναι σκόπιμο να διαβιβάσουν στην Επιτροπή φάκελο από τον οποίο θα προκύπτει σαφώς ότι τα εμπόδια αυτά υπάρχουν πράγματι και παρακωλύουν την ελεύθερη κυκλοφορία ποδηλάτων στην Κοινότητα. Η Επιτροπή θα εξετάσει τον φάκελο αυτό με ιδιαίτερη προσοχή και δεν θα παραλείψει να προτείνει, ενδεχομένως, τα μέτρα που θα κρίνει πλέον ενδεδειγμένα.

Εφιστάται, ωστόσο, η προσοχή του Αξιότιμου Μέλους στην οδηγία 92/59/ΕΟΚ του Συμβουλίου της 29ης Ιουνίου 1992 για τη γενική ασφάλεια των προϊόντων(1), η οποία εφαρμόζεται στα προϊόντα για τα οποία δεν υπάρχει ειδική κοινοτική ρύθμιση που να περιέχει απαιτήσεις ασφαλείας. Η εν λόγω οδηγία καθορίζει ιδίως κριτήρια ασφαλείας που πρέπει να τηρούνται από τους παραγωγούς όσον αφορά τα προϊόντα τα οποία διαθέτουν στην αγορά και επιτρέπει στα κράτη μέλη να λαμβάνουν ειδικά μέτρα όταν ένα προϊόν παρουσιάζει κίνδυνο για την υγεία ή την ασφάλεια των καταναλωτών.

(1) ΕΕ L 228, 11.8.1992.
ΓΡΑΠΤΗ ΕΡΩΤΗΣΗ E-1835/98

υποβολή: Robin Teverson (ELDR) προς την Επιτροπή

(12 Ιουνίου 1998)

Θέμα: Κοινοτικά προγράμματα αναπτυξιακής βοήθειας

Μπορεί η Επιτροπή να μας δώσει λεπτομερή στοιχεία σχετικά με τα χρηματοδοτούμενα από την ΕΕ παρελθόντα και παρόντα προγράμματα αναπτυξιακής βοήθειας στην Αφρική τα οποία περιλαμβάνουν μέτρα για όσους πάσχουν από HIV/AIDS; Μπορεί επίσης στα στοιχεία αυτά να συμπεριλάβει το ποσό των χρημάτων που διατίθεται στα εν λόγω προγράμματα;

Απάντηση του κ.Pinheiro Εξ ονόματος της Επιτροπής

(24 Ιουνίου 1998)

Από το 1987 η Επιτροπή κατέβαλε περίπου 200 εκατ. ECU για άμεση στήριξη στο πλαίσιο παρεμβάσεων όσον αφορά τον ιό ανθρώπινης ανοσολογικής ανεπάρκειας/σύνδρομο επίκτητης ανοσοποιητικής ανεπάρκειας (AIDS) σε πλέον των 90 αναπτυσσομένων χωρών καθώς και για περιφερειακές και διεθνείς πρωτοβουλίες. Επίσης έχει παρασχεθεί επιπλέον στήριξη μέσω ειδικών μηχανισμών και προγραμμάτων, π.χ. του προϋπολογισμού συγχρηματοδότησης των μη κυβερνητικών οργανισμών (ΜΚΟ) και μέσω του κοινοτικού ερευνητικού προγράμματος.

Η οικονομική στήριξη της Κοινότητας έχει κατανεμηθεί σε πολλούς και διάφορους στρατηγικούς τομείς, από την πρόληψη έως τη στήριξη του τομέα της υγείας, την έρευνα, την κατάρτιση και τη δημιουργία θεσμικών ικανοτήτων για απορρόφηση τεχνικής βοήθειας. Η οικονομική στήριξη της Κοινότητας κατεβλήθη στις περισσότερες περιοχές του κόσμου και η Κοινότητα συνεργάστηκε με πολλούς και διάφορους εταίρους κατά την περασμένη δεκαετία. Το κοινοτικό πρόγραμμα HIV/AIDS για τις αναπτυσσόμενες χώρες εξελίχθηκε βασιζόμενο σε πραγματοποιήσιμους στόχους και σε πολιτικές αρχές όσον αφορά την επιλογή της παρεχόμενης στήριξης. Οι εν λόγω στόχοι και αρχές παρουσιάζονται λεπτομερώς στον κανονισμό (ΕΚ) 550/97 του Συμβουλίου της 24ης Μαρτίου 1997 σχετικά με τις ενέργειες για το HIV/AIDS στις αναπτυσσόμενες χώρες(1) ενώ σύντομα θα δημοσιευτεί λεπτομερέστερη έκθεση για την ετήσια εφαρμογή του προγράμματος.

(1) ΕΕ L 85, 27.3.1997.
ΓΡΑΠΤΗ ΕΡΩΤΗΣΗ E-1379/98

υποβολή: Richard Corbett (PSE) προς την Επιτροπή

(7 Μαΐου 1998)

Θέμα: Τόπος διαμονής σκυλιών στην La Laguna, στην Τενερίφη

Γνωρίζει η Επιτροπή την κατάσταση που επικρατεί στον τόπο διαμονής σκυλιών στην La Laguna στην Τενερίφη; Εκχωρεί το πρωτόκολλο σχετικά με την καλή διαβίωση των ζώων, που είναι συνημμένο στη Συνθήκη του Άμστερνταμ, πρόσθετη αρμοδιότητα στην Επιτροπή να διερευνήσει υποτιθέμενες παραβιάσεις των διατάξεών του σε μία κατάσταση στην οποία ούτε θρησκευτικά δικαιώματα, ούτε πολιτιστικές παραδόσεις και ούτε θέματα περιφερειακής κληρονομιάς μπορούν να δικαιολογήσουν μη τήρηση των διατάξεων σχετικά με την καλή διαβίωση των ζώων;

Απάντηση του κ.Fischler εξ ονόματος της Επιτροπής

(11 Ιουνίου 1998)

Το πρωτόκολλο σχετικά με την καλή διαβίωση των ζώων που είναι συνημμένο στη Συνθήκη του Άμστερνταμ, καλύπτει μόνο τη γεωργία, τις μεταφορές, την εσωτερική αγορά, και την έρευνα.

Συνεπώς, η προστασία των σκύλων στα κυνοστάσια δεν καλύπτεται από το πρωτόκολλο και υπάγεται αποκλειστικά στις αρμοδιότητες των κρατικών αρχών.
ΓΡΑΠΤΗ ΕΡΩΤΗΣΗ E-1283/98

υποβολή: Alexandros Alavanos (GUE/NGL) προς την Επιτροπή

(29 Απριλίου 1998)

Θέμα: Αποκατάσταση ζημιών στη γεωργία από θεομηνία στην Ελλάδα

Η πρόσφατη θεομηνία που έπληξε πολλές περιοχές της Ελλάδας (Πελοπόννησο, νησιά κ.α) με σφοδρές ανεμοθύελλες, βροχοπτώσεις και παγετό προκάλεσε μεγάλες ζημιές τόσο στην παραγωγή όσο και στο φυτικό και ζωϊκό κεφάλαιο και στις υποδομές.

Επειδή η αποκατάσταση του παραγωγικού δυναμικού που έχει πληγεί από φυσικές καταστροφές αποτελεί μία από τις προτεραιότητες παρέμβασης του ΕΓΤΠΕ (αριθ. 5 στοιχ. η του καν. ΕΟΚ 4256/88)(1), ερωτάται η Επιτροπή: προτίθεται να εγκρίνει ενδεχόμενη αίτηση της Ελλάδας για ανακατανομή των κονδυλίων χρηματοδότησης του Κοινοτικού Πλαισίου Στήριξης, προκειμένου να χρηματοδοτηθεί η αποκατάσταση των ζημιών στη γεωργία;

Απάντηση του κ.Fischler εξ ονόματος της Επιτροπής

(11 Ιουνίου 1998)

Η Επιτροπή εκφράζει τη συμπάθειά της για τους γεωργούς που η παραγωγή και το δυναμικό παραγωγής τους υπέστησαν ζημίες λόγω της κακοκαιρίας.

Η Επιτροπή θα ήταν πρόθυμη να εξετάσει την αίτηση των ελληνικών αρχών για τον επαναπροσανατολισμό των προτεραιοτήτων στο εσωτερικό του κοινοτικού πλαισίου στήριξης, για να καλυφθεί η ανασύσταση του δυναμικού παραγωγής που έχει υποστεί ζημίες, με βάση αναλυτικά και καλά τεκμηριωμένα έγγραφα που θα έπρεπε, στην περίπτωση αυτή, να υποβληθούν στην Επιτροπή. Ωστόσο, λαμβάνοντας υπόψη το προχωρημένο στάδιο της εφαρμογής του κοινοτικού πλαισίου στήριξης, οι πραγματικές δυνατότητες ενός επαναπροσανατολισμού των πιστώσεων που είναι ακόμη διαθέσιμες, είναι εξαιρετικά περιορισμένες.

(1) ΕΕ L 374, 31.12.1988, σελ. 25.
ΓΡΑΠΤΗ ΕΡΩΤΗΣΗ P-1021/98

υποβολή: Angela Billingham (PSE) προς την Επιτροπή

(26 Μαρτίου 1998)

Θέμα: Αναγνώριση διπλώματος

Οι ελληνικές αρχές αρνούνται να αναγνωρίσουν το δίπλωμα Βρετανίδας υπηκόου, δίπλωμα το οποίο της χορήγησε το Therapy Examination Council της Βρετανίας και με το οποίο μπορεί να ανοίξει δική της επιχείρηση στη Βρετανία ως αισθητικός.

Θα μπορούσε η Ευρωπαϊκή Επιτροπή να ερευνήσει κατά πόσον η άρνηση αυτή αντίκειται στην ελευθερία παροχής υπηρεσιών, μία από τις βασικές αρχές της Ενιαίας Αγοράς;

Απάντηση του κ.Monti εξ ονόματος της Επιτροπής

(8 Μαΐου 1998)

Όσον αφορά τους/τις αισθητικούς, πρέπει να γίνει αναφορά στην οδηγία 75/368/ΕΟΚ του Συμβουλίου, της 16ης Ιουνίου 1995, περί των μέτρων που προορίζονται να διευκολύνουν την πραγματική άσκηση του δικαιώματος εγκαταστάσεως και της ελεύθερης παροχής υπηρεσιών για διάφορες δραστηριότητες και ιδίως περί των μεταβατικών μέτρων για τις δραστηριότητες αυτές(1). Η εν λόγω οδηγία προβλέπει ότι, όταν σε ένα κράτος μέλος η πρόσβαση σε μια από τις δραστηριότητες που αναφέρει η οδηγία ή η άσκησή της προϋποθέτει την κατοχή γενικών γνώσεων και ικανοτήτων, εμπορικών ή επαγγελματικών, το εν λόγω κράτος μέλος αναγνωρίζει ως επαρκή απόδειξη των εν λόγω γνώσεων ή ικανοτήτων την πραγματική άσκηση της εξεταζόμενης δραστηριότητας σε άλλο κράτος μέλος επί τρία τουλάχιστον έτη.

Όσον αφορά τα διπλώματα, οι υποχρεώσεις αναγνώρισης απορρέουν ευθέως από τα άρθρα της συνθήκης ΕΚ. Πράγματι, το Δικαστήριο των Ευρωπαϊκών Κοινοτήτων, στις αποφάσεις "Heylens" (υπόθ.222/86 της 15.10.1987) και "Βλασοπούλου" (υπόθ. C-340/89 της 7.5.1991), τόνισε ότι το κράτος μέλος υποδοχής δεν δύναται, χωρίς να αγνοήσει μια υποχρέωση πηγάζει από την ίδια τη συνθήκη ΕΚ και πιο συγκεκριμένα τα άρθρα 5, 48, 52, και 59, να αρνηθεί να λάβει υπόψη τις γνώσεις και τα προσόντα που απέκτησε κοινοτικός πολίτης σε άλλο κράτος μέλος. Το κράτος μέλος υποδοχής είναι, συνεπώς, υποχρεωμένο να θεσπίσει μια διαδικασία που να επιτρέπει τη σύγκριση των προσόντων που απέκτησε ο ενδιαφερόμενος σε άλλο κράτος μέλος και εκείνων που απαιτούνται στο συγκεκριμένο κράτος μέλος. Η εν λόγω διαδικασία πρέπει επίσης να διασφαλίζει ότι σε περίπτωση ισοδυναμίας των προσόντων που απέκτησε ο ενδιαφερόμενος σε άλλο κράτος μέλος, το κράτος μέλος υποδοχής αναγνωρίζει ως έχει το δίπλωμα της αλλοδαπής το οποίο πιστοποιεί τα εν λόγω προσόντα. Αν, κατά την έκβαση μιας αξιολόγησης τέτοιου είδους, φανεί ότι απουσιάζουν προσόντα που θεωρούνται απαραίτητα για την άσκηση του συγκεκριμένου επαγγέλματος, το κράτος μέλος υποδοχής έχει το δικαίωμα να απαιτήσει από τον ενδιαφερόμενο να αποδείξει ότι έχει αποκτήσει τις γνώσεις και τα προσόντα που λείπουν αλλά πρέπει να δεχθεί το μέρος της εκπαίδευσης για το οποίο υπάρχει ισοδυναμία. Οφείλει επίσης, μόλις διαπιστωθούν αντικειμενικά τα υφιστάμενα κενά, να προσφέρει στον ενδιαφερόμενο διακινούμενο τη δυνατότητα να συμπληρώσει τις γνώσεις και τα προσόντα του μέσω συμπληρωματικής εκπαίδευσης.

Η Επιτροπή είναι διατεθειμένη να εξετάσει τις συγκεκριμένες περιπτώσεις που επιθυμεί να της υποβάλει το Αξιότιμο Μέλος.

(1) ΕΕ L 167, 30.6.1975.